ഗൊന്ദീശാപ്പൂർ പഠനകേന്ദ്രം

സസ്സാനിദ് സാമ്രാജ്യത്തിൽ നിലനിന്നിരുന്ന പ്രസിദ്ധ പഠനകേന്ദ്രമാണ് ഗൊന്ദീശാപ്പൂർ പഠനകേന്ദ്രം അഥവാ ഗൊന്ദീശാപ്പൂർ അക്കാദമി. ബേഥ് ലാപതിലെ പഠനകേന്ദ്രം എന്നും ഇതറിയപ്പെടുന്നു. കിഴക്കിന്റെ സഭയുടെ നേതൃത്വത്തിൽ സ്ഥാപിക്കപ്പെട്ട ഈ പഠനകേന്ദ്രം സഭയുടെ ദൈവശാസ്ത്ര പഠനത്തിനുപുറമേ വൈദ്യശാസ്ത്രം, തത്ത്വശാസ്ത്രം, ശാസ്ത്രഗവേഷണം എന്നീ മേഖലകളിലും നിർണ്ണായക സംഭാവനകൾ നൽകി. ലോകത്തിലെ ആദ്യത്തെ സർവ്വകലാശാല ഇതാണെന്ന് പറയപ്പെടുന്നു. ആധുനിക വൈദ്യശാസ്ത്ര രംഗത്തിന്റെ വളർച്ചയ്ക്ക് ഈ പഠനകേന്ദ്രം വഹിച്ച പങ്ക് വലുതായതിനാൽ ലോകത്തിലെ എക്കാലത്തെയും ഏറ്റവും പ്രധാനപ്പെട്ട വൈദ്യശാസ്ത്ര ഗവേഷണ കേന്ദ്രം എന്ന ഖ്യാതിയും ഗൊന്ദീശാപ്പൂർ നേടി. റോമാ സാമ്രാജ്യത്തിലെ ഔദ്യോഗിക ക്രൈസ്തവ സഭയിൽ ക്രി. വ. 431ലെ എഫേസൂസ് സൂനഹദോസിനെ തുടർന്നുണ്ടായ മതപീഡനങ്ങൾ മൂലം പലായനം ചെയ്ത് എത്തിയ നെസ്തോറിയസിന്റെ അനുകൂലികളായ ഗ്രീക്ക് പണ്ഡിതർ ഈ പഠനകേന്ദ്രത്തിന്റെ ആദ്യകാല വളർച്ചയ്ക്ക് ഇടവരുത്തി. ഇതിനോട് ചേർന്ന് തന്നെ കിഴക്കിന്റെ സഭയ്ക്ക് ഒരു ആശ്രമവും നിലവിൽ ഉണ്ടായിരുന്നു. റമ്പാൻ ഹോർമിസ്ദ് ഉൾപ്പെടെയുള്ള സഭയിലെ നിരവധി പണ്ഡിതർ ഈ പഠനകേന്ദ്രത്തിന്റെ ഭാഗമായിരുന്നു. ബേഥ് ഹൂസായേ മെത്രാസനത്തിന്റെ മേൽനോട്ടത്തിന് കീഴിലായിരുന്നു പലപ്പോഴും ഇതിന്റെ പ്രവർത്തനം. ദീർഘകാലം ലോകത്തിലെ പ്രമുഖ വിദ്യാഭ്യാസ കേന്ദ്രമായി നിലനിന്ന ഈ പഠനകേന്ദ്രം പേർഷ്യയിലെ അറബ് അധിനിവേശത്തിന് ശേഷം നാശോന്മുഖമായി. അബ്ബാസിദ് ഖിലാഫത്തിന്റെ സാംസ്കാരിക കേന്ദ്രമായി ബാഗ്ദാദ് വളർന്നതോടെയാണ് ഗൊന്ദീശാപ്പൂറിന്റെ തകർച്ച പൂർണമായത്.


അവലംബം

വർഗ്ഗം:കിഴക്കിന്റെ സഭ
വർഗ്ഗം:ക്രൈസ്തവ വേദശാസ്ത്രകേന്ദ്രങ്ങൾ